ኢትዮጵያና ኬንያ ግንኙነታቸውን የላቀ ለማድረግ ቁርጠኝነታቸውን ገለጹ
ኢትዮጵያና ኬንያ ግንኙነታቸውን ወደ ላቀ ደረጃ ለማድረስ ቁርጠኛ መሆናቸው አስታወቁ፡፡ ሁለቱ አገሮች ኬንያ ለረዥም ጊዜ የቆየ ግንኙነት ቢኖራቸውም፣ ይኼ ግንኙነት ወደ ንግድና ኢንቨስትመንት ተቀይሮ የሁለቱን አገሮች ሕዝቦች በጋራ ሲጠቅም አይታይም፡፡ ይሁንና ይኼንን ለመቀየርና የሁለቱን አገሮች ግንኙነት ወደላቀ ደረጃ ለማድረስ እንደሚገባ፣ ለዚህም የመንግሥታቱን ቁርጠኝነት መኖሩን የሁለቱ አገሮች መሪዎች አስታውቀዋል፡፡ባለፈው ሳምንት ለሁለት ቀናት የሥራ ጉብኝት በአዲስ አበባ የተገኙት የኬንያ ፕሬዚዳንት ኡሁሩ ኬንያታ፣ ከአንድ መቶ በላይ አባላት ያሉትን የልዑካን ቡድን በመምራት በስካይ ላይት ሆቴል ከጠቅላይ ሚኒስትር ዓብይ አህመድ (ዶ/ር) ጋር ተወያይተዋል፡፡ በተለይ ንግድና ኢንቨስትመንትን ማስፋፋት ቅድሚያ እንደሚሰጠው ተናግረዋል፡፡ፕሬዚዳንት ኡሁሩ ኬንያታ የንግድ ማኅበረሰብና ከባለሀብቶች የተውጣጣ የልዑካን ቡድን ይዘው የመጡት፣ በኢትዮጵያ የኢንቨስትመንት ዕድሎችን ለማፈላለግ መሆኑ ታውቋል፡፡ከዓርብ የካቲት 22 ቀን 2011 ዓ.ም. ጀምሮ ለሁለት ቀናት የተካሄደው ፎረም የኢትዮጵያና የኬንያ የንግድ ማኅበረሰብ ተወካዮችን ያገናኝ ሲሆን፣ በመክፈቻው ላይ ንግግር ያደረጉት የውጭ ጉዳይ ሚኒስትር ወርቅነህ ገበየሁ (ዶ/ር) እንዲህ ያለው ከፍተኛ መድረክ ቀድሞ በነበረው ጠንካራ ግንኙነት ላይ በመገንባት ንግድ፣ ኢንቨስትመንትና ቱሪዝምን ለማሳደግ ያግዛል ብለዋል፡፡ በተጨማሪም የሕዝብ ለሕዝብ ግንኙነትን ለማጠናከር ያግዛልም ሲሉ አክለዋል፡፡ሁለቱ አገሮች ጠንካራ ማኅበራዊና ኢኮኖሚያዊ መመስቀሎችን ይጋራሉ ያሉት ጠቅላይ ሚኒስትር ዓብይ በበኩላቸው፣ ባለፉት አሥር ወራት የአገሪቱን የኢኮኖሚ ዕድገት ለማስጠበቅ ጠንክረው መሥራታቸውን በመግለጽ ይኼ ጥረት በትብብር ቢደረግ የበለጠ ማደግ ይችላል ሲሉም አሳስበዋል፡፡‹‹ጠንካራ የንግድና ኢንቨስትመንት ግንኙነት ለመመሥረት በጋራ መሥራት ይጠበቅብናል፡፡ የዚህ ዓላማ ማዕከል መሆን የሚገባቸውም የአገራችን ሕዝቦች ናቸው፤›› በማለትም ቀጣይ መኖር ስላለበት ተግባር ገልጸዋል፡፡በተጨማሪም የኬንያ ኢንቨስተሮች በኢትዮጵያ ያሉ የኢንቨስትመንት አማራጮችን እንዲመለከቱና በኃይል አቅርቦት፣ በግብርና ማቀነባበሪያና በጨርቃ ጨርቅ ዘርፎች ገብተው እንዲሳተፉ ጥሪ አቅርበዋል፡፡ፕሬዚዳንት ኡሁሩ በበኩላቸው የኢትዮጵያ ንግድ ማኅበረተሰብ አባላት በኬንያ ከሚገኙ ድርጅቶች ጋር ትብብር እንዲያደርጉ ጥሪ በማድረግ፣ የሞያሌ ኢሶሎ መንገድ በመሠራቱ በሞያሌ የሚኖረው የአንድ መስኮት አገልግሎት የተቀላጠፈ ግንኙነት ለመፍጠር ያስችላል ብለዋል፡፡ጠቅላይ ሚኒስትር ዓብይ ዓርብ የካቲት 22 ቀን 2011 ዓ.ም. ፕሬዚዳንት ኡሁሩን አርባ ምንጭ ይዘዋቸው ሄደዋል፡፡